Kommissionens forordning (EF) nr. 1871/2003

af 23. oktober 2003

om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(1), senest ændret ved Kommissionens forordning (EF) nr. 2176/2002(2), særlig artikel 9, stk. 1, litra a), og

ud fra følgende betragtninger:

(1) Ved forordning (EØF) nr. 2658/87 blev der oprettet en varenomenklatur, i det følgende benævnt "den kombinerede nomenklatur". Den kombinerede nomenklatur er indeholdt i bilag I til forordning (EØF) nr. 2658/87.

(2) Med Rådets forordning (EØF) nr. 535/94 af 9. marts 1994 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif(3) blev der indsat en supplerende bestemmelse 8 i kapitel 2 i den kombinerede nomenklatur for at tydeliggøre tariferingen af kød og spiselige slagtebiprodukter, saltet, henhørende under KN-kode 0210 ("kød og spiselige slagtebiprodukter, saltet, i saltlage, tørret eller røget; spiseligt mel og pulver af kød eller slagtebiprodukter"). Denne supplerende bestemmelse blev i 1995 omnummereret til nr. 7.

(3) Tariferingen i kapitel 2 i den kombinerede nomenklatur afhænger hovedsagelig af, hvilken forarbejdning der anvendes til sikring af en given vares langtidsholdbarhed. Det harmoniserede systems forklarende bemærkninger til kapitel 2 beskriver, hvordan dette kapitel er bygget op. Kapitel 2 omfatter kød og slagtebiprodukter, ikke kogt, fersk eller kølet, eller som har gennemgået en af de mange forarbejdninger, der kræves for langtidsholdbarhed, dvs. kød og slagtebiprodukter, ikke kogt, frosset eller saltet, i saltlage, tørret eller røget.

(4) Ifølge nævnte forklarende bemærkninger tariferes fersk kød fortsat som fersk, selv om det er pakket med salt som et midlertidigt konserveringsmiddel under transporten. Dette argument gælder ligeledes frosset kød, ellers ville alt kød, som er tilsat salt, blive betragtet som saltet kød under position 0210. For at position 0210 kan anvendes, skal saltningen være tilstrækkelig til at sikre langtidsholdbarhed ud over holdbarhed under transporten. I denne forbindelse skal det bemærkes, at formålet med de andre forarbejdninger, der er nævnt i position 0210, dvs. konservering i saltlage, tørring og røgning, er at sikre langtidsholdbarhed frem for midlertidig holdbarhed under transporten.

(5) Det synes hensigtsmæssigt at tydeliggøre og yderligere fastslå, at saltning ifølge position 0210 er en forarbejdning til sikring af langtidsholdbarhed.

(6) Supplerende bestemmelse 7 til kapitel 2 i den kombinerede nomenklatur, der udgør bilag I til forordning (EØF) nr. 2658/87, bør derfor ændres i overensstemmelse hermed.

(7) Toldkodeksudvalget har ikke afgivet udtalelse inden for den af formanden fastsatte tidsfrist -

UDSTEDT FØLGENDE FORORDNING:

Artikel 1

Supplerende bestemmelse 7 til kapitel 2 i den kombinerede nomenklatur, der udgør bilag I til forordning (EØF) nr. 2658/87, affattes således:

"Som 'kød og spiselige slagtebiprodukter, saltet, i saltlage' (pos. 0210 ) betragtes kød og spiselige slagtebiprodukter, som er blevet dybtgående og ensartet saltet i alle dele, med et totalt saltindhold på 1,2 vægtprocent og derover, forudsat at det er saltningen, der sikrer langtidsholdbarheden."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. oktober 2003.

På Kommissionens vegne

Frederik Bolkestein

Medlem af Kommissionen

(1) EFT L 256 af 7.9.1987, s. 1.

(2) EFT L 331 af 7.12.2002, s. 3.

(3) EFT L 68 af 11.3.1994, s. 15.